par Gaisa transporta nolīguma starp Kataras Valsti, no vienas puses, un Eiropas Savienību un tās dalībvalstīm, no otras puses, noslēgšanu Savienības vārdā

PASKAIDROJUMA RAKSTS

1.PRIEKŠLIKUMA KONTEKSTS

•Priekšlikuma pamatojums un mērķi

Sarunas par Gaisa transporta nolīgumu starp Kataras Valsti (turpmāk — “Katara”) un Eiropas Savienību un tās dalībvalstīm (turpmāk — “nolīgums”) risināja Komisija atbilstoši Padomes 2016. gada 7. jūnija pilnvarojumam. [xx] Eiropas Savienība un tās dalībvalstis, no vienas puses, un Katara, no otras puses, parakstīja nolīgumu, kura mērķis cita starpā bija atvieglot starptautiskā gaisa transporta iespēju paplašināšanos, nodrošināt augstus standartus, lai izvairītos no atvērtā tirgus ļaunprātīgas izmantošanas, un tādējādi maksimāli palielināt patērētāju, visas aviācijas vērtību ķēdes un strādnieku ieguvumus.

•Vispārīgais konteksts

Sarunu norādēs ir noteikts vispārīgais mērķis — vienoties par visaptverošu gaisa transporta nolīgumu, lai pakāpeniski un savstarpēji atvērtu piekļuvi tirgum, uzlabojot regulatīvo sadarbību un konverģenci un nodrošinot godīgu konkurenci un pārredzamību.

•Saskanība ar spēkā esošajiem noteikumiem konkrētās rīcībpolitikas jomā

ES gaisa transporta nolīgumu noslēgšana ir ES aviācijas ārpolitikas attīstības svarīgs elements, kā aprakstīts Komisijas paziņojumā COM (2012) 556 final “ES ārējā aviācijas politika – nākotnes problēmu risinājums” un COM (2015) 598 final “Aviācijas stratēģija Eiropai”. Katara ir viens no visstraujāk augošajiem tirgiem ārpus ES. Gandrīz visas dalībvalstis pirms nolīguma parakstīšanas ar saviem spēkā esošajiem divpusējiem gaisa pārvadājumu pakalpojumu nolīgumiem ar Kataru bija piešķīrušas tai pilnīgu piekļuvi tirgum. Tomēr šajos divpusējos nolīgumos nebija attiecīgu noteikumu par būtiskiem elementiem, lai varētu izvairīties no liberalizēta tirgus ļaunprātīgas izmantošanas, piemēram, par godīgu konkurenci, pārredzamību un sociāliem jautājumiem; visi elementi ir iekļauti nolīgumā.

•Saskanība ar priekšlikuma jomā spēkā esošajiem noteikumiem

Šā nolīguma noteikumi ir noteicošie attiecībā pret atbilstošajiem noteikumiem līdz šim spēkā esošajos divpusējos gaisa pārvadājumu pakalpojumu nolīgumos starp dalībvalstīm un Kataru. Tomēr pašreizējās tiesības veikt gaisa satiksmi, kuras izriet no šiem divpusējiem nolīgumiem un uz kurām neattiecas šis nolīgums, var turpināt īstenot, ja vien nav diskriminācijas starp dalībvalstīm un to valstspiederīgajiem.

Regula (ES) 2019/712 par konkurences aizsardzību gaisa transportā nodrošina, ka uz tās pamata pieņemtajos pasākumos ir jāievēro starptautiskās saistības, tostarp tās, kas noteiktas šajā nolīgumā.

2.JURIDISKAIS PAMATS, SUBSIDIARITĀTE UN PROPORCIONALITĀTE

•Juridiskais pamats

Līguma par Eiropas Savienības darbību (LESD) 100. panta 2. punkts saistībā ar tā 218. panta 6. punkta a) apakšpunktu.

•Subsidiaritāte (neekskluzīvas kompetences gadījumā)

Šā nolīguma noteikumi ir noteicošie attiecībā pret atbilstošajiem noteikumiem līdz šim spēkā esošajos nolīgumos, kas noslēgti ar atsevišķām dalībvalstīm. Nolīgums vienlaikus rada vienādus un vienveidīgus nosacījumus visu Eiropas Savienības gaisa pārvadātāju piekļuvei tirgum un nosaka jaunus Eiropas Savienības un Kataras regulatīvās sadarbības un konverģences pasākumus tādās jomās, kas ir būtiskas drošu, neapdraudētu un efektīvu gaisa pārvadājumu pakalpojumu veikšanai. Šādus pasākumus var veikt tikai Savienības līmenī.

Priekšlikuma mērķi būs labāk sasniedzami ar Savienības rīcību turpmāk aprakstīto iemeslu dēļ.

Nolīguma nosacījumi ir vienlaikus attiecināmi uz 28 dalībvalstīm, bez diskriminācijas piemērojot vienotus noteikumus un visiem Savienības gaisa pārvadātājiem gūstot labumu neatkarīgi no to valstspiederības. Tajā ir visaptveroši noteikumi par subsīdijām, pret konkurenci vērstu praksi un pārredzamību un stingri mehānismi, ar kuriem šos noteikumus izpildīt, tādējādi sekmējot gaisa pārvadājumu pakalpojumu līdzvērtīgu konkurenci starp ES un Kataru un starp ES un citiem galamērķiem, piemēram, Āzijā, uz kuriem dodas caur Kataru. Nevienā no dalībvalstu spēkā esošajiem gaisa pārvadājumu pakalpojumu divpusējiem nolīgumiem nav šādu noteikumu.

Nolīgums nodrošina arī to, ka visiem Savienības gaisa pārvadātājiem ir pieejamas komerciālas iespējas, piemēram, tādas, kas saistītas ar apkalpošanu uz zemes, sadarbības lidojumiem, intermodalitāti un iespēju brīvi noteikt cenas, un atceļ Savienības gaisa pārvadātājiem piemērojamo prasību sadarboties ar vietēju sponsoru, lai izveidotu vietējos birojus Katarā. Tajā ir arī noteikumi par sociālajiem jautājumiem, kas saskan ar tiem, kuri iekļauti ES starptautiskajos tirdzniecības nolīgumos un kuri paredz, ka Pusēm ir jāuzlabo sociālā un darbaspēka politika atbilstošo to starptautiskajām saistībām, jo īpaši Starptautiskās Darba organizācijas (SDO) kontekstā. Nevienā no dalībvalstu spēkā esošajiem gaisa pārvadājumu pakalpojumu divpusējiem nolīgumiem nav šādu noteikumu.